આમ પસંદગી આગળ ચાલી. લેવાર્તોવે જોયું કે એ સવારે મેટલશોપ આશ્ચર્યજનક રીતે ખાલી લાગતું હતું, કારણ કે અહીં કામ કરનારા કારીગરોને અને આવ-જા કરનારા અન્ય લોકોને પણ એમોનની પસંદગીની રીતની ચેતવણી પહેલેથી જ મળી ગઈ હતી! એટલે તેઓ મેડરિટ્સની કાપડની ફેક્ટરીમાં જઈને શણના તાકાની વચ્ચે સંતાઈ ગયા હતા, અથવા સીલાઈ મશીનોનું સમારકામ કરતા હોવાનો દેખાવ કરવા લાગ્યા હતા. બાકી બચેલા ચાળીસેક લોકો જે ધીમા હતા, અથવા જેમને કંઈ જ ખબર ન હતી એટલા જ મેટલવર્ક્સમાં રહ્યા હતા. પાટલીઓ અને લેથ મશીનોની વચ્ચે બે કતારમાં તેઓ ઊભા હતા. બધા જ ડરી ગયા હતા, પરંતુ નાની કતારમાં ઊભેલા લોકો કંઈક વધારે અસ્વસ્થ લાગતા હતા.